和錢大虛清映亭韻
作者：李流謙
朝代：宋

paragraphs: 西風振槁如發蒙，危亭創見心眼工。
融成水月一合相，有似猛火烹鉛銅。
是時素節屬重九，喚客一醉萸菊同。
夜深跳魚亂珂璧，起舞大叫騎鯨公。
令君心瀾了不起，摩尼返照萬事通。
拄頤但覺朝氣爽，繞腰未羨黄金重。
高情偶與幽賞會，妙語倒瀉瓊瑰胸。
誰將玉笛吹曉月，透袂冰濃禁不徹。
歸來夢想通明觀，一片湖光眼中見。